Besoekers oortree gereeld reëls in wildtuin(Foto: Kruger National Park/Twitter) SANParke waarsku besoekers om streng by die reëls en spoedgrense te hou wanneer hulle die Nasionale Krugerwildtuin besoek. Dít volg nadat die Krugerwildtuin Donderdagoggend ŉ inskrywing op Twitter geplaas het van besoekers wat uit hul motors geklim het om na die leeus in die omgewing van die Krokodilbrug te kyk. Luidens die Twitter-inskrywing het wildbewaarders die groep beveel om terug te klim in hul motors. Soos vroeër berig, is ŉ herrie ontketen toe ŉ motoris Desembermaand drie rooibokke naby die Thokwane-piekniekplek doodgery het. Nóg ŉ insident is in Novembermaand verlede jaar aangemeld toe ŉ Switserse toeris ernstig beseer is deurdat ŉ kameelperd tydens ŉ botsing in die Krugerwildtuin op sy voertuig beland het. Die toeris het later aan sy wonde beswyk. Volgens Isaac Phaahla, woordvoerder van SANParke, kom rommelstrooi, die oorskryding van die spoedgrense en die voer van diere op ŉ daaglike grondslag in die wildtuin voor. “Besoekers stel hul eie lewe in gevaar as hulle nie by die reëls hou nie. Ons doen weereens ŉ beroep op alle besoekers om streng by die reëls te hou,” sê Phaahla. Phaahla sê hul grootste kommer is tans die gebruik van selfone en sosiale media in die park. “Besoekers gebruik sosialemedia-platforms wat hulle in kennis stel waar hulle diere oral kan sien. Dit veroorsaak dat besoekers na die waarnemingspunte jaag, wat dan verkeersopeenhopings en ook die oorskryding van spoedgrense veroorsaak.” Nóg reëls waarop wildtuinbesoekers moet let: